DEĊIŻJONI TAL-KUMMISSJONI
tat-22 ta’ Jannar 2008
li temenda d-Deċiżjoni 2006/415/KE dwar ċerti miżuri ta’ protezzjoni fir-rigward ta’ l-influwenza avjarja b’patoġeniċità għolja tas-subtip H5N1 fit-tjur ta’ l-irziezet fil-Ġermanja, il-Polonja u r-Rumanija
(notifikata taħt id-dokument numru C(2008) 55)
(Test b’relevanza għaż-ŻEE)
(2008/70/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar kontrolli veterinarji fil-kummerċ intrakomunitarju bil-għan li jiġi kkompletat is-suq intern (1), u b’mod partikolari l-Artikolu 9(4) tagħha,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar l-iċċekkjar veterinarju u żootekniku applikabbli għall-kummerċ intrakomunitarju ta’ ċerti annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tagħha,
Wara li kkunsidrat id-Direttiva tal-Kunsill 2005/94/KE ta’ l-20 ta’ Diċembru 2005 dwar miżuri Komunitarji għall-kontroll ta’ l-influwenza tat-tjur u li tirrevoka d-Direttiva 92/40/KEE (3), u b’mod partikolari l-Artikolu 63(3) tagħha,
Billi,
(1)
Id-Deċiżjoni tal-Kummissjoni 2006/415/KE ta’ l-14 ta’ Ġunju 2006 dwar ċerti miżuri ta’ protezzjoni fir-rigward ta’ l-influwenza tat-tjur tas-sottotip H5N1 ta’ patoġeniċità għolja ħafna fit-tjur tal-Komunità u li tirrevoka d-Deċiżjoni 2006/135/KE (4) tistipula ċerti miżuri ta’ protezzjoni biex ikunu applikati sabiex tkun evitata l-firxa ta’ dik il-marda, fosthom it-twaqqif ta’ żoni A u B wara tifqigħa ssuspettata jew ikkonfermata tal-marda.
(2)
Wara tifqigħat ta’ l-influwenza tat-tjur b’patoġeniċità għolja ħafna tas-sottotip H5N1 fil-Ġermanja u l-Polonja, id-Deċiżjoni 2006/415/KE ġiet emendata l-aħħar mid-Deċiżjoni tal-Kummissjoni 2007/878/KE (5) tal-21 ta’ Diċembru 2007 u 2007/885/KE (6) tas-26 ta’ Diċembru 2007.
(3)
Il-miżuri ta’ protezzjoni meħuda mill-Ġermanja skond id-Deċiżjoni 2006/415/KE, inkluż it-twaqqif taż-Żoni A u B, kif previst fl-Artikolu 4 ta’ dik id-Deċiżjoni, issa ġew irriveduti fi ħdan il-qafas tal-Kumitat Permanenti dwar il-Katina Alimentari u s-Saħħa ta’ l-Annimali u jistgħu jiġu kkonfermati.
(4)
Minħabba li seħħet tifqigħa ulterjuri tal-marda fil-Polonja fi ħdan iż-żona ristretta, id-dewmien tal-miżuri għandu jiġi mmodifikat biex iqis il-qagħda epidemjoloġika.
(5)
Ir-Rumanja għarrfet lill-Kummissjoni li minħabba l-qagħda favorevoli tal-marda f’dak l-Istat Membru, il-miżuri kollha ta’ kontroll relatati mat-tifqigħat ta’ l-influwenza tat-tjur b’patoġeniċità għolja tas-sottotip H5N1 fit-territorju tagħha tneħħew sal-31 ta’ Diċembru 2007 u għalhekk it-twaqqif ta’ żoni A u B f’dak l-Istat Membru skond l-Artikolu 4(2) tad-Deċiżjoni 2006/415/KE mhemmx bżonnu aktar.
(6)
Għal raġunijiet ta’ ċarezza l-Anness tad-Deċiżjoni 2006/415/KE għandu jiġi sostitwit kollu kemm hu.
(7)
Id-Deċiżjoni 2006/415/KE għalhekk għandha tkun emendata skond dan.
(8)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 2006/415/KE jinbidel bit-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 22 ta’ Jannar 2008.